Izvor: N1

Najava da kompanija Uber, koja je svojevrsna konkurencija taksi prevozu, traži direktora u Srbiji, ponovo je pokrenula polemiku o tome da li je takav vid usluge moguć u Srbiji. Uber je najpoznatija online aplikacija kojom korisnici mogu da poruče vozilo, koje će ih prevesti do željene adrese. Ali nije i jedina.

Kompanija Car:Go, koju mnogi nazivaju srpski Uber, već neko vreme, iako u pilot fazi, posluje u Srbiji. Mogla bi da dobije konklurenciju. Daleko poznatiji Uber najavio je svoj dolazak. Ovim kompanijama nadaju se i korisnici, posebno mlađi.

Sve se obavlja online, posredstvom aplikacija, a usluga je često jeftinija. Vozači u Srbiji su zaposleni u nekoj autoprevozničkoj kući. U Car:Go kažu da su svi provereni profesionalci.

"Ne vidim sebe kao konkurenta taksi industriji, jer je sama veličina i usluga koju oni nude drugačija. Da li je to autobus, ili bicikl koji će ljudi da voze umesto da idu taksijem, ili jednom metro u gradu, opet na građanima je da odluče", objašnjava Vuk Guberinić, Car:Go.

Uber, Car:Go i slične projekte mnogi vide kao priliku za zaradu. Međutim, taksisti ih doživljavaju kao konkurenciju protiv koje se moraju po svaku cenu izboriti.

Izvor: N1

Taksisti kažu da je takav prevoz nebezbedan za mušterije. Takođe i da po zakonu ne može svako da se bavi prevozom putnika. Kažu da su im državni organi rekli da prevozom drugi ne mogu da se bave i da će, ukoliko to budu činili, inspektori čak i oduzimati vozila alternativnim taksistima. Najavljuju i proteste.

"Taksi služba nije vid javnog prevoza, nego je luksuzni prevoz, prema tome ne treba da bude masovan, i zato mora da postoji određena cena koja to reguliše i da bi dala kvalitet koji korisnik može i da plati", kaže Aleksandar Bijelić, Savez udruženja taksista Srbije.

Što se tiče građana, za njih je ovakav prevoz često znatno jeftiniji. Takođe, sigurniji su i od prevara, jer se cena utvrđuje algoritmom same aplikacije, dakle ne zavisi od ispravnosti taksimetra. Taksi, sa druge strane, ima svojih prednosti, posebno u špicu.

Opširnije u prilogu Vojislava Stevanovića.